**Stanovisko hlavného kontrolóra k záverečnému účtu obce Turček (účtová závierka) za rok 2011.**

Povinnosť zostaviť rozpočtové hospodárenie obce za príslušný kalendárny rok určuje §16 zákona NR SR č. 583/2004 o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

V súlade s ods. 1 písm. c) § 18f zákona č. 369/1990 Zb. o obecnom zriadení v znení neskorších predpisov – odborné stanovisko k danej problematike zaujíma hlavný kontrolór obce.

Dokument záverečného účtu musí disponovať zo zákona jednotlivými aspektmi podľa nasledovnej postupnosti:

1. Súlad predloženého záverečného účtu obce so všeobecne záväznými predpismi.

2. Overenie účtovnej závierky obce a jeho rozpočtového hospodárenia audítorom.

3. Zverejnenie návrhu záverečného účtu obce zákonným spôsobom.

4. Hospodárenie a finančné vzťahy obce vo vzťahu k okolitým subjektom.

5. Plnenie rozpočtu obce.

6. Bilancia aktív a pasív.

7. Návratné zdroje financovania.

8. Hospodárenie príspevkových organizácií v pôsobnosti obce.

9. Prehľad o poskytnutých zárukách.

10. Podnikateľská činnosť obce.

11. Zákonnosť stanovenia výsledku hospodárenia.

**1. Súlad predloženého záverečného účtu obce so všeobecne záväznými predpismi.**

Rešpektujúc zákon č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (konkrétne § 16 ods. 5) obsahuje:

* rozpočet obce Turček v členení podľa § 10 ods. 3 citovaného zákona v súlade s rozpočtovou klasifikáciou (teda členenie na bežné príjmy, bežné výdavky, kapitálové príjmy, kapitálové výdavky a finančné operácie
* bilanciu aktív a pasív
* prehľad o stave a vývoji dlhu
* údaje o hospodárení príspevkových organizácií v ich pôsobnosti

Pri zostavovaní hlavného účtu obce boli plne zohľadnené aj ustanovenia zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

**2. Overenie účtovnej závierky obce a jeho rozpočtového hospodárenia audítorom.**

Obec je povinná predložiť svoju účtovú závierku podľa zákona č. 583/2004 o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (konkr. § 16 ods. 3). V čase vypracovania stanoviska hlavného kontrolóra k záverečnému účtu účtová závierka ešte nebola predložená k overeniu, na splnenie tejto povinnosti sa čaká okolo termínu 15. júna 2012.

**3. Zverejnenie návrhu záverečného účtu obce zákonným spôsobom.**

Obec je zo zákona povinná najmenej na 15 dní zverejniť rozpočet spôsobom, ktorý je v danej obci zaužívaný. Zaväzuje ju k tomu zákon 369/1990 o obecnom zriadení, § 9 ods. 2, aby sa k nemu mohli občania demokraticky vyjadriť. Tá istá podmienka platí aj o záverečnom účte obce. Preto bol záverečný účet zverejnený 31. 5. 2012;

§ 16 ods. 9 zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov ďalej nariaďuje pred schválením prerokovať záverečný účet vo verejnej diskusii. Táto podmienka bude splnená dodatočne na júnovom verejnom obecnom zastupiteľstve.

**4. Hospodárenie a finančné vzťahy obce vo vzťahu k okolitým subjektom.**

V súlade s § 16 ods. 2. zákona o rozpočtových pravidlách územnej samosprávy obec musí finančne usporiadať svoje hospodárenie vrátane finančných vzťahov k zriadeným, alebo založeným právnickým osobám a fyzickým osobám – podnikateľom a právnickým osobám, ktorým poskytli prostriedky svojho rozpočtu, ako aj usporiadať finančné vzťahy k štátnemu rozpočtu, štátnym fondom, rozpočtom iných obcí a k rozpočtom vyšších územných celkov. Môžeme konštatovať, že všetky tieto vzťahy boli riadne vysporiadané a zúčtované v súlade so zákonom o rozpočtových pravidlách územnej samosprávy a zákonom č. 523/2004 Z.z. o rozpočtových pravidlách verejnej správy v znení neskorších predpisov.

Návrh záverečného účtu bol zostavený a predložený v súlade so všeobecne záväznými nariadeniami obce (ďalej VZN) a obsahuje všetky zákonné náležitosti – teda formálnu stránku a zároveň predpísanú štruktúru dokumentu.

**5. Plnenie rozpočtu obce.**

Ako je uvedené v bode 1 tejto správy (v zmysle § 10 ods. 3 zákona č. 583/2004 Z.z. o rozpočtových pravidlách územnej samosprávy) – rozpočet je vnútorne členený na kapitálové príjmy, kapitálové výdavky, bežné príjmy, bežné výdavky a finančné operácie.

**V oblasti kapitálového rozpočtu** boli skutočné príjmy 49 377, 20€ a výdavky 4 864, 00€ a teda hospodárenie obce vychádza 44 513, 20€.

**V oblasti bežného rozpočtu** evidujeme príjmy 212 120, 38€; výdavky 198 225, 75€; hospodárenie obce 13 894,63€.

**V oblasti finančných operácií** boli príjmy 4 512, 78€; výdavky 55 955, 67€; hospodárenie obce – 51 442, 89€. Záporný zostatok bol v r. 2011 krytý prebytkom kapitálového rozpočtu, bežného rozpočtu a nevyčerpanými finančnými prostriedkami z rozpočtov minulých rokov.

**V oblasti bežného a kapitálového rozpočtu spolu** boli príjmy 261 497, 58€; výdavky 203 089, 75€; hospodárenie obce 58 407, 83€. Tento prebytok je podľa § 10 ods. 3 písm. a) a b) zákona 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v z. n. p. je zdrojom rezervného fondu, resp. zdrojom iných peňažných fondov.

**V oblasti bežného rozpočtu, kapitálového rozpočtu a finančných operácií spolu** boli príjmy 266 010, 36€; výdavky 259 045, 42€; hospodárenie obce 6 964, 94€.

Po odpočítaní 300€, ktoré boli chybným účtovaním zapojené do príjmovej časti rozpočtu obce (na účte 221 /bežný účet školstvo/) vychádza výsledok prebytku celkového hospodárenia obce Turček v hodnote 6 664, 94€.

**Dlhodobý bankový úver obce** na účte 461 tvorí zostatok ban. úveru v celkovej výške 21 705,98€.

Keďže rozpočet obce nebol schválený obecným zastupiteľstvom do 31. decembra bežného roka, obec hospodárila počas roka 2011 na základe § 11 zákona 583/2004 Z.z. o rozpočtových pravidlách územnej samosprávy a o zmene a doplnení niektorých zákonov – až do schválenia rozpočtu obce. Počas tohto rozpočtového provizória nesmeli výdavky presiahnuť v každom mesiaci jednu dvanástinu výdavkov rozpočtu predchádzajúceho roka.

Rozpočet obce bol nakoniec schválený obecným zastupiteľstvom (OZ) 29. júna 2011 na verejnom zasadnutí uznesením č. 39/2011, kde bol schválený aj programový rozpočet obce uznesením č. 40/2011 a finančný výhľad obce na nasledujúce roky 2012 a 2013 (trojročný rozpočet).

Bežný rozpočet bol zostavený ako prebytkový a kapitálový rozpočet ako schodkový – vychádzajúc z § 10 odsek 7) zákona 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

Zmeny v rozpočte boli vytvorené operatívne počas roka 2011 rozpočtovými opatreniami:

Rozpočtové opatrenie 1/2011, uznesenie č. 58/2011 zo dňa 13. 12. 2011

Zmeny v rozpočte boli realizované v súlade s platnými citovanými uzneseniami a bola vykonaná oprávneným orgánom podľa § 14 ods. 1 zákona o rozpočtových pravidlách územnej samosprávy, ako aj formou rozpočtových opatrení podľa § 14 ods. 2 toho istého zákona.

Z dôvodu, že návrh záverečného účtu obce Turček obsahuje pomerne prehľadné a podrobné členenie príjmov a výdavkov obce podľa jednotlivých kategórií ekonomickej rozpočtovej klasifikácie a moje závery z kontroly plnenia rozpočtu obce sú identické so závermi tohto návrhu, nebudem ich na tomto mieste bližšie špecifikovať a týmto sa odvolávam na text dokumentu samotného záverečného účtu obce Turček.

**6. Bilancia aktív a pasív.**

Hodnota na strane aktív spolu je 705 963, 19€, na strane pasív hodnota taktiež 705 963, 19€. Vzájomná bilancia aktív a pasív je teda k 31. 12. 2011 vo svojich zostatkových hodnotách a finančných objemoch vyrovnaná.

**7. Návratné zdroje financovania.**

Pri používaní návratných zdrojov financovania obec Turček dodržiavala všetky pravidlá používania návratných zdrojov financovania podľa § 17 zákona o rozpočtových pravidlách územnej samosprávy.

**8. Hospodárenie príspevkových organizácií v pôsobnosti obce.**

Obec nie je zriaďovateľom príspevkovej organizácie.

**9. Prehľad o poskytnutých zárukách.**

Zákonná úprava nedovoľuje obci prevziať záruku za úver, poskytovaný fyzickej osobe, podnikateľovi a právnickej osobe, ktorej nie je zriaďovateľom, alebo zakladateľom. Obec nemá zriadenú právnickú osobu.

**10. Podnikateľská činnosť obce.**

Obec Turček nevykonáva podnikateľskú činnosť.

**11. Zákonnosť stanovenia výsledku hospodárenia.**

Potvrdzujem, že stanovenie výsledku hospodárenia obce je v plnom súlade s ustanovením § 2 písmena b) a c) zákona o rozpočtových pravidlách územnej samosprávy, definujúcom prebytok rozpočtu, ako kladný rozdiel medzi príjmami a výdavkami rozpočtu obce a schodok rozpočtu, ako záporný rozdiel medzi príjmami a výdavkami rozpočtu obce.

Je taktiež v súlade s § 10 ods. 3 písm. a) a b) potvrdzujúcom jeho vnútorné členenie na bežné príjmy a výdavky (teda bežný rozpočet) a kapitálové príjmy a výdavky (teda kapitálový rozpočet).

Pred zákonným zverejnením záverečného účtu obce Turček vyjadrujem súhlas s celoročným hospodárením obce bez výhrad.

Stanovisko bolo spracované na základe predlôh a konzultácie so združením hlavných kontrolórov miest a obcí Slovenska ([www.zhk.sk](http://www.zhk.sk)).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V Turčeku dňa 28. 5. 2012 Mgr. Ondrej Veselovský, hl. kontrolór obce